ગુજરાત વિધાનસભાની ચૂંટણી ૨૦૧૭માં યોજાશે. આ ચૂંટણી વહેલી યોજાવાની સંભાવનાઓ વચ્ચે ભાજપ-કોંગ્રેસે અત્યારથી જ કવાયત હાથ ધરી છે. આ બંને પક્ષોની હિલચાલ જોતાં રાજકીય નિષ્ણાતો પણ માની રહ્યા છે કે ગુજરાતમાં વિધાનસભાની ચૂંટણી વહેલી આવે તેવા સંકેતો છે. ભાજપ દ્વારા ૧૮ નવેમ્બરથી ઉચ્ચ સ્તરીય બેઠકોનો પ્રારંભ થયો છે. જેમાં પ્રધાનો અને જિલ્લા કક્ષાના મહત્ત્વના નેતાઓને પ્રજા વચ્ચે સામે ચાલીને જવાના આદેશ અપાયા હોવાનું જાણવા મળ્યું છે, કારણ કે ભાજપના નેતાઓ નોટબંધી બાદ બાદ ઊભી થયેલી સ્થિતિમાં પ્રજા વચ્ચે જવાનું ટાળી રહ્યા છે. જોકે હવે પાર્ટીએ સ્પષ્ટ આદેશ આપ્યો છે કે દેશહિતમાં વડા પ્રધાન નરેન્દ્ર મોદી કામ કરી રહ્યા છે તેવો પ્રચાર નેતાઓએ જ કરવાનો છે. સામે પક્ષે કોંગ્રેસે તો ઉમેદવાર પસંદગી પ્રક્રિયા માટે ટિકિટઇચ્છુકો પાસેથી ફોર્મ ભરાવી દીધાં અને હવે જાણે ચૂંટણીઢંઢેરો જાહેર કરતાં હોય તે રીતે પ્રચાર શરૂ કરી દીધો છે. કોંગ્રેસના નેતાઓએ અમદાવાદમાં પ્રેસ કરીને તેઓની સરકાર આવશે તો બેકારીભથ્થું આપશે તેવી જાહેરાત પણ કરી દીધી છે.